Matingrediens: – Kan senke kolesterolet med ti til tyve prosent
En gammel kinesisk hemmelighet kan være nøkkelen til lavere kolesterol for dem som trenger et lite dytt i riktig retning.  Det finnes et virkemiddel i de fleste medisiner mot høyt kolesterol som kalles statiner.  Det er mange nordmenn som bruker disse medisinene i dag – nærmere 600.000.  Risikofaktorene ved et høyt kolesterol er godt kjent: Hjerteinfarkt, hjerneslag og demens er noen av de mest alvorlige.  Så mange som åtte av ti menn, og seks av ti middelaldrende kvinner har kolesterol over anbefalt verdi, viser helseundersøkelser. Har du høyt kolesterol i tillegg til andre risikofaktorer for å utvikle hjerte- og karsykdommer, er det spesielt viktig å ta statiner for å forhindre utviklingen av sykdom.  Over 10 prosent av befolkningen bruker medisiner mot høyt kolesterol. For mange er disse medisinene gode.  Maten du bør unngå  Det finnes veldokumenterte medisiner mot høyt kolesterol, men for mange vil også to nøkkelfaktorer være godt nok for å stabilisere det, ifølge overlege Jostein Grimsmo:  Spise sunnere og være i mer fysisk aktivitet.  Det er spesielt noen matvarer du bør unngå, ifølge Helsedirektoratet:  Men:  Det finnes også et produkt som kan bidra positivt til kolesterolet ditt – uten medisiner.  – Det er faktisk rød ris, som inneholder lignende statiner som i medikamenter. Det er det en del som spiser for å få ned det farlige kolesterolet, sier Grimsmo.  Grimsmo er spesialist i fysikalsk medisin og rehabilitering, forsker og overlege i hjerterehabilitering ved Lovisenberg Rehabilitering. Det anbefales imidlertid å snakke med lege før du tar dette fast, da rød ris i likhet med statiner, kan forårsake bivirkninger og påvirke andre legemidler.  Den røde risen kan både kjøpes som en ingrediens på kjøkkenet, eller i kapselform på apotek.  – Det skal ikke tas samtidig med kolesterolsenkende legemidler, understreker Grimsmo. Det «dårlige» kolesterolet  Allerede i 2006 ble dette sett nærmere på gjennom en studie gjennomført av Lipidklinikken ved Oslo universitetssykehus, universitetet i Beijing og produsenten Pharmalogica. Studien viste at rød ris – kjent fra kinesisk mat og folkemedisin – virket like kolesteroldempende som legemidler med statiner. – Funnene viste at en type rød gjæret ris reduserte LDL-kolesterol tilsvarende en meget lav statindose, forteller en av forskerne bak studien den gang, Kjetil Retterstøl.  LDL-kolesterol er på folkemunne hva vi kaller for «det dårlige» kolesterolet.  – Mitt inntrykk er at det er en del av de som er opptatt av bivirkninger av statiner som har lest om slik ris, og som bruker det i dag.  Den røde risen kan være et alternativ for dem som har behov for en svært lav statindose, og som ikke ønsker å bruke vanlige medisiner, sier Retterstøl.  – De som ligger i grenseland og som absolutt kan komme under den farlige grensen ved riktig kosthold, kan eventuelt bruke dette som tilskudd, sier Grimsmo. Den anbefalte dosen er 2 til 8 milligram per dag, og en slik dose kan senke kolesterolet med ti til tyve prosent, ifølge Grimsmo.  – På denne måten kan du komme ned på det anbefalte kolesterolnivået som er under fem for vanlige, friske mennesker.  – Snakk med legen  Legemiddelverket konkluderte i 2006 med at gjæret rød ris med betydelige mengder monakolin K (lovastatin), måtte klassifiseres som legemiddel, forteller overlege Sigurd Hortemo i Legemiddelverket.  – I Norge vil produkter med monakolin K fra rød gjæret ris og døgndoser over 4,8 mg mest sannsynlig bli klassifisert som legemidler. Bakgrunnen er at gjæret rød ris inneholder betydelige mengder av det kolesterolsenkende legemiddelet lovastatin (monakolin K) i tillegg til andre monakoliner. Som andre statiner kan lovastatin gi alvorlige bivirkninger, og lovastatin går også dårlig sammen med en rekke andre legemidler.  – Leger som mener bruk av gjæret rød ris er den beste løsningen for en pasient, kan søke om å bruke et utenlandsk produkt med gjæret rød ris som heter Hypocol, sier Hortemo. Legen søker da om såkalt godkjenningsfritak.  – Dette er en ordning som er etablert for å sikre at pasienter og leger har tilgang til utenlandske legemidler når det er nødvendig. I søknaden må legen forklare hvorfor pasienten ikke kan bruke et kolesterolsenkende legemiddel som er godkjent og markedsført i Norge.
Rundt 600 000 nordmenn bruker statiner for å senke høyt kolesterol Alternativ til medisiner finnes: endre kosthold og øke fysisk aktivitet Rød ris anbefales som et naturlig alternativ; inneholder lignende statiner som i medikamenter Det er viktig å konsultere lege før bruk, kan forårsake bivirkninger og påvirke andre legemidler